宿吳江縣
作者：張鎡
朝代：宋

paragraphs: 既望月輪遲未上，更深闊港喧輕浪。
舟人慣夜自牽撐，却嫌炬火光摇晃。
長橋千柱過頃刻，良久陰輝弄雲黑。
漁家裹鮓縛蟹來，波繫松鱸取艱得。
堤平步散情初適，此去垂虹纔咫尺。
登輿風力透衣綿，俯檻波聲卷沙磧。
商船魚貫昏煙隔，天水難分但空碧。
三賢遠矣英爽存，來往頻年定相識。
興亡慨嘆終何益，愚智俱爲百年客。
劃然長嘯起蛟龍，共向吟牋飛霹靂。